CELEX: 62006TN0051
Language: el
Date: 2006-02-21 00:00:00
Title: Υπόθεση T-51/06: Προσφυγή της  21ης Φεβρουαρίου 2006  — Fardem Packaging κατά Επιτροπής

22.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/18
            
         Προσφυγή της 21ης Φεβρουαρίου 2006 — Fardem Packaging κατά Επιτροπής
   (Υπόθεση T-51/06)
   (2006/C 96/34)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Fardem Packaging B.V. (Edam, Κάτω Χώρες) (εκπρόσωπος: F.J. Leeflang, advocaat]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει εν όλω ή εν μέρει την απόφαση που απευθύνθηκε στη Fardem·
            
         
               —
            
            
               να μειώσει το πρόστιμο που επιβλήθηκε στη Fardem·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής της 30ής Νοεμβρίου 2005, σχετικά με διαδικασία του άρθρου 81 της Συνθήκης ΕΚ (Υπόθεση COMP/F/38.354 — Σάκοι/σακούλες μη οικιακής χρήσεως), με την οποία ορίστηκε ότι η προσφεύγουσα ευθύνεται εις ολόκληρον για τη συμμετοχή της σε μια σύμπραξη και της επιβλήθηκε πρόστιμο.
   Προς στήριξη της προσφυγής της, η προσφεύγουσα προβάλλει παράβαση του άρθρου 81 ΕΚ, του άρθρου 253 ΕΚ και του άρθρου 23, παράγραφος 2, του κανονισμού 1/2003, καθώς και παραβίαση της αρχής της επιμελείας, παράβαση της υποχρεώσεως αιτιολογήσεως και παραβίαση της αρχής της ισότητας.
   Η προσφεύγουσα προβάλλει κατ' αρχάς ότι η Επιτροπή παρέβλεψε τον αμυντικό ισχυρισμό της προσφεύγουσας σχετικά με την πολιτική της πριν και μετά το 1997. Η προσφεύγουσα δεν αρνείται τη συμμετοχή της στη σύμπραξη, αλλά επικαλείται ότι πριν από το 1997 εξηρτάτο πλήρως από την τότε μητρική της εταιρία. Ωστόσο, μετά το 1997, ήταν ανεξάρτητη και οι σκοποί της μετεβλήθησαν σταδιακώς, πλην όμως ουσιαστικώς.
   Η προσφεύγουσα διατείνεται μετά ότι η Επιτροπή εκκινεί από εσφαλμένη αξιολόγηση των πραγματικών περιστατικών σχετικά με τη συμμετοχή της προσφεύγουσας στους ομίλους «Valveplast», «Benelux» και «Teppema», καθώς και σχετικά με τη συμμετοχή στους ομίλους «Βέλγιο» και «Σάκοι/σακούλες που κλείνουν». Κατά την προσφεύγουσα, η Επιτροπή κατέληξε, χωρίς να επιδείξει επιμέλεια, σε ορισμένα συμπεράσματα τα οποία είναι εσφαλμένα όσον αφορά ορισμένες μορφές συμπεριφοράς. Η προσφεύγουσα σημειώνει επίσης ότι η Επιτροπή δεν έλαβε υπόψη το γεγονός ότι οι όμιλοι «Βέλγιο» και «Σάκοι/σακούλες που κλείνουν» είχαν διαλυθεί πριν από το 1997.
   Στη συνέχεια, η Επιτροπή προέβη σε εσφαλμένη αξιολόγηση των πραγματικών περιστατικών σχετικά με τη γεωγραφική οριοθέτηση της αγοράς. Η προσφεύγουσα ισχυρίζεται εν προκειμένω ότι δεν έχει κύκλο εργασιών στην Ισπανία και μόνον ελάχιστο κύκλο εργασιών στη Γαλλία.
   Η προσφεύγουσα προσάπτει στην Επιτροπή και ότι δεν εφάρμοσε υπέρ της προσφεύγουσας τη ρύθμιση περί επιεικούς μεταχειρίσεως όσων συνεργάζονται με την Επιτροπή και ότι δεν θεώρησε ως ελαφρυντικές περιστάσεις ορισμένα πραγματικά περιστατικά που επικαλέστηκε η προσφεύγουσα.
   Όσον αφορά τον καθορισμό του βασικού ποσού του προστίμου, η προσφεύγουσα αμφισβητεί ότι τα ατομικά μερίδια αγοράς καθορίστηκαν βάσει του πραγματοποιηθέντος κύκλου εργασιών και όχι των τόνων των προϊόντων που πωλήθηκαν, καθώς και ότι η κατάταξη των επιχειρήσεων σε διάφορες κατηγορίες έγινε με βάση τα μερίδια αγοράς και ότι το βασικό ποσό του προστίμου συνδέεται με κάθε κατηγορία επιχειρήσεων.
   Τέλος, η προσφεύγουσα ισχυρίζεται ότι η Επιτροπή κακώς έκρινε ότι η προσφεύγουσα και η Kendrion N.V. αποτελούν μία οικονομική οντότητα, οπότε κακώς επέβαλε στην Kendrion πρόστιμο για παράβαση της προσφεύγουσας.